
KLASA: 400-02/26-01/01
URBROJ: 251-776-26-01-1
U Zagrebu, 18.6.2026.
OBRAZLOŽENJE I. IZMJENE I DOPUNE FINANCIJSKOG PLANA ZA 2026. GODINU

CENTAR ZA KULTURU SUSEDGRAD

I. UVODNI DIO

Centar za kulturu Susedgrad javna je ustanova u kulturi koja djeluje na području zapadnog dijela Grada Zagreba te kroz svoju djelatnost organizira i provodi kulturno-umjetničke, edukativne i društveno uključive programe namijenjene svim dobnim i društvenim skupinama.

Djelatnost Centra obuhvaća organizaciju kazališnih, glazbenih, filmskih, likovnih i edukativnih programa, radionica, tribina, predavanja, izložbi, programa kulturnog amaterizma te programa u javnom prostoru. Poseban naglasak stavlja se na suradnju s odgojno-obrazovnim ustanovama, međugeneracijske i uključive programe te razvoj kulturnih sadržaja namijenjenih lokalnoj zajednici.

Programske aktivnosti Centra tijekom 2026. godine usmjerene su na održavanje postojećih programa, razvoj novih sadržaja te osiguravanje organizacijskih i tehničkih uvjeta za njihov kvalitetan rad. Centar nastavlja provoditi kazališne, glazbene, edukativne i izložbene programe, programe kulturnog amaterizma te sadržaje kojima nastoji povećati dostupnost kulture i uključiti što veći broj građana u kulturni život zapadnog dijela Grada Zagreba.

I. izmjene i dopune Financijskog plana za 2026. godinu izrađene su radi usklađivanja planiranih prihoda i rashoda sa stvarnim potrebama poslovanja ustanove, dosadašnjom realizacijom programa te organizacijskim, administrativnim i tehničkim potrebama koje su se pojavile tijekom godine.

Izmjene financijskog plana prvenstveno se odnose na usklađivanje rashoda za zaposlene sukladno Dodatku Kolektivnog ugovora za zaposlene u ustanovama kulture Grada Zagreba, planiranje dodatnih kadrovskih kapaciteta, unaprjeđenje informatičke i komunikacijske infrastrukture ustanove te na troškove nastale uslijed promjene naziva ustanove i prilagodbe vizualnog identiteta.

Tijekom 2026. godine povećani opseg poslova i sve veći broj programa pokazali su potrebu za dodatnim administrativnim, tehničkim i digitalnim kapacitetima ustanove kako bi se osiguralo kvalitetno provođenje programa i redovno funkcioniranje Centra.

II. OBRAZLOŽENJE OPĆEG I POSEBNOG DIJELA FINANCIJSKOG PLANA

PRIHODI I PRIMICI

Ukupni prihodi i primici planirani su sukladno procjeni realizacije do kraja 2026. godine te ukupno iznose 635.800,00 eura. Odnose se na prihode iz nadležnog proračuna, vlastite prihode i prihode za posebne namjene.

Izvor 1.1.2. opći prihodi i primici 

Prihodi iz nadležnog proračuna odnose se na financiranje redovne djelatnosti, programske djelatnosti te održavanja i opremanja ustanove. Izmjene su izvršene sukladno potrebama poslovanja, povećanju rashoda za zaposlene te planiranim organizacijskim i tehničkim aktivnostima.

Iz nadležnog proračuna planirani su prihodi u ukupnom iznosu 549.100,00 eura, što je povećanje od 4,43 % u odnosu na početni financijski plan. 

Za financiranje redovne djelatnosti planirano je povećanje od 5,37 % u odnosu na početni financijski plan, odnosno 457.100,00 eura. Za programsku djelatnost zadržava se planirani iznos od 70.000,00 eura te za održavanje i opremanje ustanove iznos od 22.000,00 eura. 

Izvor 3.1.1. vlastiti prihodi 

Vlastiti prihodi planirani su temeljem dosadašnje realizacije prihoda od radionica, programa, najma prostora, organizacije kulturnih događanja i ostalih aktivnosti ustanove, a usklađeni su s planiranom realizacijom do kraja godine. Preneseni višak iz prethodnog razdoblja i vlastiti prihodi koriste se za pokriće rashoda redovne djelatnosti, programskih aktivnosti te održavanja i opremanja ustanove.

Vlastiti prihodi planirani su u ukupnom iznosu 59.700,00 eura, što je povećanje od 4,74 % u odnosu na početni financijski plan. Ustanova je prethodne godine ostvarila višak prihoda od 9.332,05 eura. U 2026. godini planira se iskoristiti preneseni višak prihoda u iznosu od 4.700,00 eura dok se 55.000,00 eura prihoda planira ostvariti u tekućoj godini.

Izvor 4.3.1. prihodi za posebne namjene 

Prihodi za posebne namjene odnose se na prihode koje ustanova ostvaruje prodajom ulaznica za kazališne predstave, koncerte i ostale kulturne programe. Planirani su sukladno dosadašnjoj realizaciji prihoda i planiranim programskim aktivnostima do kraja 2026. godine te iznose 27.000,00 eura.
RASHODI I IZDACI

Rashodi i izdaci planirani su sukladno stvarnim potrebama poslovanja ustanove i planiranim aktivnostima do kraja 2026. godine te su raspoređeni prema aktivnostima redovne djelatnosti, programske djelatnosti te održavanja i opremanja ustanove.

Ukupni rashodi i izdaci planirani su u iznosu 635.800,00 eura u 2026. godini, što je povećanje od 4,26 % u odnosu na početni financijski plan.

Rashodi se sastoje od:

· Rashoda za zaposlene

· Materijalnih rashoda

· Financijskih rashoda

· Rashoda za nabavu nefinancijske imovine

Aktivnost: Redovna djelatnost proračunskih korisnika

Izvor 1.1.2. opći prihodi i primici 

Rashodi za zaposlene na poziciji 31 povećani su za 4,49 % u odnosu na početni financijski plan.

Povećanje rashoda na poziciji plaća za redovan rad odnosi se na primjenu dodatka Kolektivnom ugovoru za zaposlene u ustanovama kulture Grada Zagreba te planirano zapošljavanje višeg stručnog suradnika od 1. rujna 2026. godine. Potreba za dodatnim kadrovskim kapacitetima proizlazi iz kontinuiranog povećanja obujma poslova i organizacijskih zahtjeva ustanove, kao i potrebe za unapređenjem poslovanja i koordinacije programskih aktivnosti.

S obzirom na ograničen broj zaposlenih i povećani opseg organizacijskih, administrativnih i programskih aktivnosti, planirano zapošljavanje predstavlja važan korak prema kvalitetnijoj organizaciji rada i daljnjem razvoju ustanove.

Povećanje rashoda na poziciji doprinosa za obvezno zdravstveno osiguranje planirano je sukladno povećanju rashoda za zaposlene te obvezama koje proizlaze iz važećih propisa i planiranog zapošljavanja.

Materijalni rashodi na poziciji 32 povećani su za 11,07 % sukladno planiranim potrebama poslovanja.

Na poziciji usluga telefona i interneta planirano je povećanje rashoda zbog planiranog uvođenja optičke infrastrukture radi poboljšanja kvalitete internetske povezanosti, stabilnijeg rada sustava, bolje informatičke sigurnosti te kvalitetnijeg umrežavanja i dostupnosti interneta u cijeloj zgradi ustanove.

Postojeća mrežna infrastruktura temelji se na zastarjelom i nedostatnom sustavu koji otežava stabilno umrežavanje i učinkovitije digitalno poslovanje ustanove. Uvođenje optičke infrastrukture predstavlja prvi korak prema sustavnijem uređenju mreže i digitalne infrastrukture Centra, osobito u kontekstu razvoja digitalne arhive i unapređenja svakodnevnog poslovanja.

Povećanje rashoda na poziciji intelektualnih i osobnih usluga odnosi se na troškove izrade novog logotipa i prilagodbe vizualnog identiteta ustanove uslijed promjene naziva Centra. Promjena naziva ustanove upisana je u sudski registar krajem 2025. godine, nakon čega je započet proces prilagodbe vizualnog identiteta, službenih dokumenata i promotivnih materijala.

Također, od 1. siječnja 2026. godine sklopljen je ugovor o pružanju pravnih usluga uz ugovoreni mjesečni paušalni iznos koji nije bio planiran početnim financijskim planom.

Dio rashoda na poziciji intelektualnih i osobnih usluga odnosi se na usluge sređivanja, odabiranja i popisivanja arhivskog gradiva te izradu pripadajuće dokumentacije sukladno uputama i mjerama Hrvatskog državnog arhiva i Državnog arhiva u Zagrebu. Navedene aktivnosti obuhvaćaju pregled i odabiranje gradiva, sređivanje dokumentacije te pripremu i organizaciju pismohrane u skladu s propisanim stručnim uvjetima.

Na poziciji računalnih usluga planirano je povećanje rashoda zbog opsežnije izmjene i unapređenja internetske stranice ustanove, pregleda i analize računalne i mrežne infrastrukture te postavljanja administratorskih računa i unapređenja digitalne sigurnosti sustava.

Smanjenje rashoda na poziciji naknada za rad predstavničkih i izvršnih tijela planirano je sukladno dinamici održavanja sjednica te usklađenju s pravima pojedinih članova na isplatu naknada.

Povećanje rashoda na poziciji ostalih nespomenutih rashoda poslovanja odnosi se na dodatne administrativne troškove nastale zbog promjene naziva ustanove, uključujući izmjene poslovnih certifikata i drugih administrativnih prilagodbi koje nisu bile planirane početnim financijskim planom.

Izvor 3.1.1. vlastiti prihodi 

U okviru redovne djelatnosti planirani su rashodi u iznosu od 14.000,00 eura, što je povećanje od 20,69 % u odnosu na početni financijski plan. Povećanje se odnosi na materijalne rashode na poziciji 32 dok rashodi za zaposlene na poziciji 31 nisu mijenjani u odnosu na početni plan.

Rashodi financirani iz vlastitih prihoda planirani su sukladno dosadašnjoj realizaciji prihoda i procjeni poslovanja do kraja godine te se odnose na rashode redovne djelatnosti, održavanja i opremanja ustanove te provedbe programskih aktivnosti.

Na poziciji ostalih naknada troškova zaposlenima planirano je smanjenje rashoda sukladno dosadašnjoj realizaciji i procjeni potreba do kraja godine.

Povećanje rashoda na poziciji zakupnina i najamnina odnosi se na potrebe redovnog poslovanja ustanove i usklađenje rashoda s realizacijom tijekom godine.

Povećanje rashoda na poziciji intelektualnih i osobnih usluga odnosi se na dodatne potrebe redovne djelatnosti i organizacijskih aktivnosti ustanove koje se financiraju iz vlastitih prihoda.

Povećanje rashoda na poziciji ostalih nespomenutih rashoda poslovanja odnosi se na dodatne troškove povezane s redovnim poslovanjem ustanove i organizacijskim prilagodbama tijekom godine.

Izvor 4.3.1. prihodi za posebne namjene 

Na redovnoj djelatnosti nema promjena u odnosu na početni financijski plan. 

Aktivnost: Programska djelatnost javnih ustanova

Programska djelatnost u odnosu na početni financijski plan ne bilježi značajnije izmjene te se provodi sukladno Programu rada i razvitka Centra za kulturu Susedgrad za 2026. godinu.

Programske aktivnosti obuhvaćaju kazališne, glazbene, edukativne, filmske i izložbene programe, programe kulturnog amaterizma te aktivnosti namijenjene djeci, mladima, odraslima i osobama treće životne dobi.

Poseban naglasak stavljen je na programe za djecu i mlade, osobe treće životne dobi, kulturni amaterizam te programe koji potiču susrete, suradnju i aktivno sudjelovanje građana u životu lokalne zajednice. U okviru programskih aktivnosti provode se programi Kreativni osmijeh, Godine su samo broj, Susedgradska spika – Kulturni dijalog, oŽIVI atelje, ECHOlogija, Croatia Connect i reKREATIVNA galerija, kao i cjelogodišnje kreativne radionice koje okupljaju velik broj korisnika različitih dobnih skupina.

Program Croatia Connect usmjeren je na upoznavanje hrvatskog jezika i kulture te lakše uključivanje stranih radnika i novih stanovnika u život lokalne zajednice kroz edukativne, kulturne i društvene aktivnosti.

Cjelogodišnje kreativne radionice obuhvaćaju likovne, glazbene, plesne, edukativne i druge programe za djecu, mlade i odrasle te predstavljaju važan dio kontinuiranog rada Centra s lokalnom zajednicom.

Centar tijekom godine organizira i niz koncerata, kazališnih predstava, izložbi, tribina, predavanja, manifestacija i programa u javnom prostoru kojima nastoji obogatiti kulturnu ponudu zapadnog dijela Grada Zagreba i potaknuti građane na aktivno sudjelovanje u kulturnim sadržajima.

Programski rashodi planirani su sukladno realizaciji i planiranim programskim aktivnostima do kraja godine.

Aktivnost: Održavanje i opremanje ustanova u kulturi

Rashodi za održavanje i opremanje ustanove odnose se na ulaganja u opremu i infrastrukturu potrebnu za redovno funkcioniranje ustanove i provedbu programskih aktivnosti.

Povećanje rashoda za 5 % iz izvora 3.1.1. u odnosu na početni financijski plan na poziciji opreme za održavanje i zaštitu odnosi se na dodatne potrebe opremanja izdvojenog prostora pismohrane radi osiguravanja propisanih uvjeta zaštite i sigurnosti arhivskog gradiva.

III. ZAKLJUČAK

Predložene izmjene i dopune Financijskog plana za 2026. godinu temelje se na stvarnim potrebama poslovanja ustanove, dosadašnjoj realizaciji programa i procjeni aktivnosti do kraja godine.

Izmjenama financijskog plana osiguravaju se uvjeti za kvalitetnije provođenje programa, redovno poslovanje ustanove te daljnji razvoj Centra za kulturu Susedgrad. Planirana sredstva usmjerena su na održavanje postojećih programa, unapređenje uvjeta rada, razvoj informatičke infrastrukture te prilagodbe nastale uslijed promjene naziva ustanove i drugih organizacijskih potreba tijekom godine.

Financijski plan usklađen je s procjenom prihoda i rashoda do kraja godine te omogućuje stabilno funkcioniranje ustanove i nastavak provođenja kulturnih, edukativnih i društveno korisnih programa namijenjenih građanima zapadnog dijela Grada Zagreba.
Prilikom izrade I. izmjene i dopune Financijskog plana za 2026. godinu primijenjene su upute i zadani limiti za financiranje rashoda iz nadležnog proračuna, dok su vlastiti prihodi te rashodi koji se financiraju iz vlastitih prihoda planirani prema realnim potrebama poslovanja ustanove.

Ravnateljica Nikolina Mazalin

